Der var ikke flertal for at nedlægge Teaterkredsen Mariagerfjord til aftenens generalforsamling, til trods for at bestyrelsen er reduceret til fem medlemmer - dog tror flere fra bestyrelsen, at der ender med en nedlukning alligevel.

Otte stemmer for. Fire imod. Og fire neutrale. Sådan fordelte stemmerne sig til aftenens generalforsamling i Teaterkredsen Mariagerfjord, da de skulle stemme om at nedlægge teaterkredsen på grund af mangel på frivillige til bestyrelsen. Det krævede 2/3 dele af stemmerne for at få forslaget vedtaget - derfor lukker den 56-årige teaterkreds ikke ned, som flere havde frygtet. Men det er indtil videre kun en stakket frist. For bestyrelsen blev reduceret fra syv til fem medlemmer - og ingen nye var mødt op for at melde sig ind. - Det kræver en masse hårdt arbejde, også fysisk, at drive teaterkredsen - og opgaverne er lige mange om vi er syv eller fem i bestyrelsen, så jeg tror, det ender med, at vi i bestyrelsen indkalder til ekstraordinær generalforsamling om nedlæggelsen alligevel, siger Kari Lykke Brøndum, der tidligere har været suppleant, men efter i aften nu er med i bestyrelsen. Flere forlader bestyrelsen Selvom teaterforeningen er i fuld gang med 13 forestillinger i den igangværende sæson, og kassen er fuld af penge, så er det altså mangel på frivillige, der truerer den nordjyske teaterkreds. Nedgangen for teaterkredsen begyndte, da kredsens kasserer, Mogens Hedegaard, tidligere meldte ud, at han ville forlade bestyrelsen efter 12 år. Han vil gerne føre teaterkredsen videre, men da han fylder 85 år i år og har andre private projekter at give sig i kast med, må han nu se en ende på foreningsarbejdet. Trods hårde bestræbelser de sidste to år, har det ikke været muligt at finde en afløser. Det har fået flere af de andre bestyrelsesmedlemmer til at opgive og ligeledes forlade bestyrelsen. Og på aftenens generalforsamling blev det ligeledes drøftet flere gange, at den resterende bestyrelse efter flere forgæves forsøg, heller ikke har fundet flere hænder. - Det er synd og skam, at ingen vil køre bestyrelsen videre, for kredsen kører godt, og der er masser penge i kassen, siger Mogens Hedegaard, der nu er forhenværende kasserer. Corona kan være synderen På generalforsamlingen var flere af de fremmødte forundrede over, at teaterkredsen kører godt både i forhold til antal publikummer og økonomi, men at der ikke er hænder nok til at køre bestyrelsen videre. - Det er uheldigt, at vi har publikummer nok, men der er ingen, der har lyst til at hjælpe med det frivillige arbejde, siger Kari Lykke Brøndum og forklarer, at hun tror, det handler om tiden efter coronapandemien. - Det er som om, at de er blevet mere hjemme, og der er ikke nogen, der har været interesseret i at være en del af bestyrelsesarbejdet, og det er rigtig ærgerligt, for det er en god forening, siger hun. Efter bestyrelsen har konstitueret sig, skal de nu forholde sig til, om de vil genoptage spørgsmålet om nedlæggelse. Under alle omstændigheder afholder den nuværende bestyrelse denne sæson og kommende arrangementer.